Luckhoff-plaasaanvallers steeds op vrye voetDie egpaar se gesteelde motor is na die aanval naby die Havenga-brug gevind waar dit van die pad af gery het. Foto: Verskaf Niemand is nog in hegtenis geneem nadat ŉ bejaarde egpaar Donderdagmiddag op ŉ plaas in die Luckhoff-omgewing in die Vrystaat oorval en aangerand is nie. Konst. Peter Kareli, woordvoerder van die polisie, het aan Maroela Media gesê gerugte wat die rondte doen dat ŉ verdagte vasgetrek is, is nie waar nie. “Daar is gister tydens die soektog na die verdagtes twee mense ondervra, maar hulle is nie ingeneem vir formele ondervraging nie. Niemand is nog in hegtenis geneem nie,” het hy gesê. Maroela Media het vroeër berig ŉ 80-jarige man en sy 79-jarige vrou is op die plaas Avondsrus deur twee verdagtes oorval en aangerand. Die verdagtes het ŉ jaggeweer, ŉ .303-geweer, selfone en ŉ onbekende bedrag kontant geroof en met die egpaar se wit Toyota Corolla-motor op die vlug geslaan. Foto: Verskaf Die Corolla is kort na die aanval naby die Havenga-brug gevind waar dit van die pad af gery het. Die verdagtes en vuurwapens was skoonveld, maar die gesteelde kontant is in die motor gevind. Die man en vrou het self na die polisiestasie gery om hulp te ontbied en is in ŉ kliniek op Luckhoff behandel. Maroela Media weerhou die name van die egpaar op hul versoek.